als_Latn dik_Latn sag_Latn
Trajneri i kryeqytetasve pohon se skuadra nuk pati bindjen te fitorja ndaj durrsakëve, ndërsa bëri apel për qetësi dhe analizë të kësaj përballjeje
Edhe pse Tirana nuk arriti të merrte maksimumin e pikëve, trajneri Gugash Magani shprehet se nuk i ka humbur shpresat për titullin kampion, pasi sipas tij ka ende edhe nëntë ndeshje për t’u zhvilluar. Numri 1 i stolit të kryeqytetasve e vuri theksin tek egoizmi i treguar nga të tijtë në përballjen e djeshme, ndërsa ka sqaruar edhe lënien jashtë 18-shes të Stivi Frashërit.
-Një tjetër rezultat penalizues për synimin drejt titullit, këtë herë barazim ndaj Teutës…
-Nuk na favorizon aspak. Patëm disa raste për shënim, por disa individë të veçantë u treguan egoistë. Na mungoi bindja për ta fituar këtë takim.
-Sa e ndërlikon objektivin e Tiranës për titull ky hap fals?
-Humbëm dy pikë dhe trysnia shtohet më tepër. Nuk mund ta them ende se komplikohet çështja e titullit, sepse janë edhe nëntë ndeshje për t’u zhvilluar. Do luftojmë deri në sfidat e fundit, por shpresoj që të luhet ndershëm. Nuk duhet të hedhim poshtë gjithçka për këtë barazim ndaj Teutës.
-Egoizmi vjen nga tensioni që kanë lojtarët për të qenë përcaktues?
-Kjo është më tepër një çështje karakteri. Tashmë na mbetet të qetësohemi dhe të mos ia hedhim fajin njëri-tjetrit. Të analizojmë çdo gjë me detaje, sepse mendoj se gabimi ndaj Teutës ishte kolektiv.
-Marrëveshja me Halilin është mbi objektiva konkretë, apo do qëndroni deri në fund, pavarësisht rezultateve?
-Sigurisht që puna e një trajneri varet nga rezultatet dhe arritja e objektivave. Edhe unë nuk bëj përjashtim nga ky përcaktim.
-A e gjetët më të bashkuar skuadrën pasi u larguat?
-Nuk isha pranë ekipit vetëm për 24 orë. I njoh mjaft mirë lojtarët dhe më vjen mirë që kam marrë besimin e presidentit për të vazhduar bashkëpunimin, ndërsa më lumturon së tepërmi mbështetja e tifozëve tanë.
-Si ju duk sot (dje), dyshja Bushiç-Ndikumana në repartin e sulmit?
-Mendoj se nuk u kombinuan siç duhet. Pritet më shumë efikasitet nga lojtarë që kanë potencial, si Bushiç që është një futbollist i zgjuar në zonën kundërshtare, duke dhënë shpesh edhe pasime për gol. Ndikumana u tregua disi egoist dhe u nxitua në momentin kur kishte të lirë Muzakën dhe Bushiçin, por preferoi të gjuante vetë.
-Me Frashërin çfarë ka ndodhur, pasi sot (dje) nuk ishte i grumbulluar për sfidën ndaj Teutës?
-E kisha vendosur që nuk do të ishte titullar në këtë përballje, por fakti që sot (dje) është lënë jashtë 18-shes ka të bëjë me komentet që portieri ynë ka bëtë në profilin e tij të “facebook-ut”. Frashëri ka prishur imazhin e klubit. Këto veprime nuk mund t’i tolerojmë.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn